38歲莫迪歷接受減薪 可望續留皇馬
2024年05月20日 21:05
東網電視
更多新聞短片
莫迪歷願減薪續約。(Getty Images)
效力皇馬12個球季嘅38歲「長青樹」莫迪歷，之前盛傳今季約滿離隊，但可能有變，據報莫迪歷願意減薪續約，而皇馬認為留用「魔笛」可以慳錢，可能改變態度，同呢位克羅地亞老將續約。
《relevo》莫迪歷近日拒絕來自沙特同美職聯嘅巨額報價，一心只想留喺皇馬踢到掛靴，表示願意減薪留隊；至於皇馬原本唔打算同莫迪歷續約，收回佢件10號球衣交畀即將加盟嘅基利安麥巴比，如今突然改變態度，原來都係同麥巴比有關。
因為麥巴比加盟後，皇馬大部分資源都會向該位法國射手傾斜，令球隊經濟壓力大增，無力應對其餘主力球員嘅龐大支出，因此如果莫迪歷減薪留隊，確實幫輕唔少。
莫迪歷在安察洛堤嘅出場順序仍然靠前，排第13位，上陣機會唔算少，而作為元老級球員，莫迪歷對隊中年輕球員有重要指導作用，令雙方續約機會甚高。資料顯示，莫迪歷現時在皇馬年薪約為1,880萬歐元(約1.6億港元)。